Novotný, Viliam, poslanec NR SR (2015-05-29):
Ďakujem pekne. Vážený pán podpredseda Národnej rady, vážené kolegyne, vážení kolegovia, pripadla mi milá povinnosť vystúpiť ako posledný na schôdzi Národnej rady, alebo pri poslednom bode 51. schôdze Národnej rady, takže chcem povedať, že budem veľmi vecný a maximálne stručný, ako sa dá. O to viac, že novela zákona o dani z príjmov, ktorú predkladám a uchádzam sa o podporu tejto ctenej snemovne, je skutočne technický návrh zákona a veľmi jednoduchý a bez akéhokoľvek politického alebo iného podtónu. Jedná sa v ňom iba o to, že sa snažíme uľahčiť zamestnávateľom administratívnu záťaž, snažíme sa uľahčiť zamestnávateľom komunikáciu so svojimi zamestnancami. Podľa dnes platného zákona o dani z príjmov môže zamestnávateľ elektronickou formou doručiť svojmu zamestnancovi výplatnú pásku. A my navrhujeme, aby tak isto elektronickou formou mohol doručiť iné doklady a potvrdenia súvisiace s vyúčtovaním daní a potvrdením príjmu zamestnanca. Zdá sa nám to a zdá sa mi to absolútne logické, keď je to možné pri výplatnej páske, ktorá tak isto obsahuje nejaké osobné údaje, prečo to nie je možné pri potvrdení o príjme alebo pri vyúčtovaní daní, ktoré k daňovému priznaniu zamestnanec potrebuje? V súčasnosti to musí zamestnávateľ doručiť zamestnancovi v písomnej forme, dokonca proti podpisu. Čiže vzniká administratívna záťaž tým, že teda to treba vytlačiť, pripraviť a naháňať toho zamestnanca, aby prišiel si to podpísať a prevziať osobne a podať mu to do ruky. V prípade, ak by ste podporili tento poslanecký návrh zákona, návrh zákona navrhuje aj to, aby správnu elektronickú formu, elektronický formát týchto dokladov a potvrdení pre zamestnanca určilo finančné riaditeľstvo. Navrhujeme, samozrejme, všeobecne rozšírený a používaný PDF formát tak, ako je to pri výplatnej páske. Rád by som ešte povedal, že doručovanie týchto administratívnych dokumentov v komunikácii medzi zamestnávateľom a zamestnancom umožňuje Zákonník práce, takže si myslíme, že je úplne logické, aby to umožňoval aj zákon o dani z príjmov. Viem, že teraz si možno mnohí poviete, že je to úplná maličkosť, s čím som prišiel na rokovanie pléna Národnej rady, čo obsahuje tento poslanecký návrh zákona. Osobne si ale myslím, že práve množstvo maličkostí dnes neuveriteľným byrokratickým a administratívnym spôsobom zaťažuje zamestnávateľov. Čiže ak môžeme takúto malú nedomyslenosť, malú hlúposť, ktorá zostala v zákone o dani z príjmov, že výplatnú pásku možno doručiť elektronicky, ale vyúčtovanie dane a potvrdenie o príjme už musí zamestnávateľ doručiť písomne proti podpisu, ak to vieme odstrániť tým, aby to všetko prešlo do elektronickej komunikácie v elektronickom formáte, ktorý určí finančné riaditeľstvo, napríklad v PDF, tak určite odbremeníme zamestnávateľov aspoň malou troškou od zbytočnej administratívnej záťaže a možno aj zamestnancov tým, aby teraz museli utekať niekde na riaditeľstvo alebo do učtárne zháňať nejaký dokument a niečo podpisovať. Vychádza to jednoducho z filozofie, že snažme sa zamestnávateľom zjednodušovať prostredie, v ktorom fungujú, a hlavne odstraňovať administratívne bariéry. Určite to prispeje k priaznivejšiemu podnikateľskému prostrediu a, dámy a páni, nič nás to nestojí. V tomto prípade nás to nestojí ani jeden cent. Preto hodnotím tento poslanecký návrh zákona v dôvodovej správe ako zákon, ktorý bude mať pozitívny vplyv na podnikateľské prostredie a na informatizáciu spoločnosti tým, že znižuje administratívnu náročnosť. A keďže je už pokročilejšia hodina rokovania, sme na závere 51. schôdze, tak možno s úsmevom dodám, že má pozitívny vplyv aj na životné prostredie, lebo šetrí papier. Čo vieme poslať elektronicky, nemusíme to zbytočne posielať v papierovej forme. Návrh zákona je v súlade s ústavou Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná, a právnymi predpismi Európskej únie. Dámy a páni, poprosím vás o podporu tohto môjho poslaneckého návrhu v prvom čítaní. Ďakujem pekne.